**דחוף מאוד לתת / דוד אבידן**

דָּחוּף מְאוֹד לָתֵת לְעַצְמִי עַכְשָׁיו הִזְדַּמְּנֻיּוֹת נוֹסָפוֹת,   
לָצֵאת מִתּוֹךְ הַהִזְדַּמְּנֻיּוֹת הַקּוֹדְמוֹת שֶׁכְּבָר מֻמְשוּ,   
לְעֵבֶר אֶפְשָרֻיּוֹת חֲדָשׁוֹת־חֲדִישוֹת, אֶפְשָרֻיּוֹת פְּתוּחוֹת.   
בְּשָׁלָב מְסֻיָּם חָדַלְתִּי לְסַפֵּק לְעַצְמִי מִצְרָךְ חִיּוּנִי זֶה.   
זָכַרְתִּי רַק אֶת הָאַסְפָּקוֹת הַקּוֹדְמוֹת, הַמָסִיוִיּוֹת, הַשׁוֹפְעוֹת,   
וְחָשַבְתִּי לְתֻּמִּי שֶׁמְּלָאי־הָאֶפְשָרֻיּוֹת לֹא יִתָּם עוֹלָמִית.   
לֹא חָשַבְתִּי עַל עַצְמִי בְּמֻשָּׂגִּים תַּעֲשִׂיָּתִיִים קוֹנְבֶנְצְיוֹנָלִיים.   
וְלָכֵן סִפַּקְתִּי בְּבַת־אַחַת אֶת כָּל חֹמֶר־הַגֶּלֶם וְתָכְנִיּוֹת־הַיִּצּוּר.

עַכְשָׁיו הָאַסְפָּקָה מַתְחִילָה, אַחַת, שְׁתַּיִם, שָׁלוֹשׁ.  
בְּרַכָּבוֹת וּבִמְטוֹסִים וּבָאֳנִיִּוֹת־מָשָּא וּבְמַשָּׂאִיּוֹת עָנָק.  
אֲנִי מְסַפֵּק לְעַצְמִי אֶפְשָרֻיּוֹת נוֹסָפוֹת, שֶׁלֹא תִּתַּמְנָה כָּל־כָּך מָהֵר.  
אֲנִי פּוֹתֵחַ לְפְנֵי עַצְמִי דְּלָתוֹת סְמוּיוֹת וְחוֹלֵף דַּרְכָּן.  
אֲנִי מְאוֹתֵת לָאוֹפְּצְיוֹת הַחֲדָשׁוֹת לְהַגִּיעַ אֵלַי בִּמְהִירוּת־שִׂיא.

דָּחוּף מְאוֹד לָתֵת לְעַצְמִי עַכְשָׁיו אֶפְשָרֻיּוֹת נוֹסָפוֹת.  
הָאֶפְשָרֻיּוֹת הַקּוֹדְמוֹת מֻצּוּ פָּחוֹת אוֹ יוֹתֵר בִּתְקוּפוֹת קוֹדְמוֹת.  
יֵשׁ לִי כְּתִיבָה זוֹרֶמֶת, וַאֲנִי מִתְגַּבֵּר כִּמְעַט עַל כָּל אֶתְגָּר,  
אֲבָל לֹא זֶה מַה שֶׁאֲנִי מְחַפֵּשׂ, לָכֵן אֲנִי מְחַפֵּשׂ אֶפְשָרֻיּוֹת חֲדָשׁוֹת.  
אֲנִי אֶמְצָא אוֹתָן, אַל דְּאָגָה, אֲנִי אֶמְצָא אוֹתָן.  
הֵן כְּבָר מְחַכּוֹת לִי לְיַד פֶּתַח הַבַּיִת, הֵן מְחַכּוֹת לִי.  
הֵן יוֹדּעוֹת עָלַי כָּל מָה שֶׁצָּרִיךְ לָדָעַת - יֶש לָהֶן כָּל הַנְּתוּנִים.  
הֵן פּוֹעֲלוֹת לְפִי הַנְּתוּנִים שֶיֵּש לָהֵן וּלְפִי הַמֵּידָע הַדָּרוּשׁ.  
הֵן מְחַפְּשוֹת אוֹתִי כְּמוֹ שֶׁאֲנִי מְחַפֵּשׂ אוֹתָן,  
כִּי אֲנִי הָאֶפְשָרֻיּוֹת שֶׁלָּהֶן כְּמוֹ שֶׁהֵן הָאֶפְשָרֻיּוֹת שֶׁלִּי.